**Zápisnica zo  zasadnutia obecného zastupiteľstva obce Michaľany, konaného dňa 21. 12. 2017 v zasadacej miestnosti obecného úradu v Michaľanoch.**

Prítomní podľa prezenčnej listiny.

Program: 1) Otvorenie

2) Určenie zapisovateľa a overovateľov zápisnice

3) Schválenie programu rokovania

4) Kontrola plnenia uznesení

5) Žiadosť o odkúpenie časti pozemku – Lekáreň „Medistav“

Michaľany

6) Žiadosť o odkúpenie pozemku – Autoservis Kalinič

7) Návrh a schválenie VZN č. 2/2017 o verejnom poriadku

8) Návrh plánu kontrolnej činnosti na I. a II. polrok 2018

9) Rôzne

10) Záver

Obecné zastupiteľstvo otvoril a viedol starosta obce Michaľany Ing. Daniel Ceran.

Privítal všetkých prítomných a oboznámil ich s programom.

Za zapisovateľa zápisnice bola určená starostom obce: G. Kremenáková

Za overovateľov zápisnice boli starostom obce určení : Mgr. Tarbaj, Ing. Beca

**Bod č. 3 Schválenie programu rokovania**

Všetci prítomní súhlasili s programom rokovania OZ.

Bc. Tibor Gore požiadal do bodu č. 9 – rôzne zaradiť informáciu z Rady školy pri Základnej škole.

**Obecné zastupiteľstvo schválilo program rokovania obecného zastupiteľstva.**

**Hlasovanie za toto uznesenie:**

**Hlasovali všetci za podľa prezenčnej listiny.**

**Bod č. 4 Kontrola plnenia uznesení**

Pán starosta: prečítal uznesenia z 12.10.2017

**Bod č. 5 žiadosť o odkúpenie časti pozemku – Lekáreň „ Medistav“ Michaľany**

Pán starosta: mailom ste dostali kópiu z katastrálnej mapy aj žiadosť o odkúpenie časti obecného pozemku . Jedná sa o pozemky okolo budovy lekárne a to konkrétne: od cesty, kde je parkovisko, po chodník, t.j. zelený pás v celej dĺžke budovy, od ZS zelený pás po chodník v šírke budovy a od severnej strany ako sú garáže zelený pás po cestu a takisto aj zadnú stranu od prevádzky servisu približne 3 metre v plnej dĺžke budovy.

Pán starosta: Súhlasím s prednou časťou, bočnou časťou, ale zo zadnou časťou k vchodu ku Gašpárovi súhlasím maximálne 1 meter za zadný vchod do lekárne, pretože tam máme vchod my k našej budove.

Mgr. Tarbaj: on chce aj parkovisko pri lekárni?

Pán starosta: nie iba tú trávnatú časť.

Ing. Handura: máš aj informáciu, čo on s tým chce robiť?

Pán starosta: chce to pravdepodobne oplotiť.

Ing. Beca: táto katastrálna mapa vôbec nezodpovedá realite, ja by som navrhol predať iba meter zo zadnej časti len popri budove ku vchodu, meter na šírku aj na dĺžku.

Bc. Gore: ja som sa tam bol pozrieť a pán Gašpár celkom pri stene parkuje svoje autá. To by bolo potrebné tiež doriešiť.

Pán starosta: to budeme musieť tiež doriešiť, pretože p. Gašpár platí nájom iba za budovu a nie za dvor. Urobím opatrenia, aby každý mohol vstúpiť k svojim priestorom a aby si pán Gašpár urobil poriadok na našom dvore.

**Obecné zastupiteľstvo poveruje starostu obce v jednaní ohľadom predaja časti pozemku na parcele č. 491/1 v rozsahu prejednanom obecným zastupiteľstvom, t.j.** **prednú časť nie, z boku 1 meter, 1 meter za vchod z boku a 1 meter za budovu za vchod.**

**Hlasovanie za toto uznesenie:**

**Hlasovali všetci za podľa prezenčnej listiny.**

**Bod č. 6 žiadosť o odkúpenie pozemku – Autoservis Kalinič**

Pán starosta: máme tu ďalšiu žiadosť o odkúpenie pozemku na p.č. 839/2 - záhrady zapísané na LV č. 750 o výmere 423 m². Tak isto ste mailom dostali katastrálnu mapu.

Pani Orosová: je to záhrada za ich rodinným domom, ktorá ROEP- kou pravdepodobne prešla na obec. Ja som sa tam bola pozrieť.

Pán starosta: v územnom pláne je táto časť plánovaná ako plocha zo zástavbou rodinných domov.

Bc. Gore: predať mu môžeme, ale ak by chcel na tomto pozemku niečo stavať, tak by mu obec nemala dať stavebné povolenie, nakoľko v územnom pláne je tam plánovaná plocha zo zástavbou rodinných domov.

Mgr. Kolesár: ak sa tam bude plánovať výstavba podľa územného plánu, tak bude musieť aj on robiť podľa územného plánu.

**Obecné zastupiteľstvo súhlasí s predajom pozemku p.č. 839/2 – záhrady o výmere 423 m².**

**Hlasovanie za toto uznesenie:**

**Hlasovali všetci za podľa prezenčnej listiny.**

**Bod č. 7 – Návrh a schválenie VZN č. 2/2017 o verejnom poriadku.**

Pán starosta: navrhujem tento bod presunúť na ďalšie obecné zastupiteľstvo.

**Obecné zastupiteľstvo presunulo bod č. 7 – návrh a schválenie VZN č. 2/2017 o verejnom poriadku na ďalšie obecné zastupiteľstvo.**

**Hlasovanie za toto uznesenie:**

**Hlasovali všetci za podľa prezenčnej listiny.**

**Bod č. 8 Návrh plánu kontrolnej činnosti na I. a II. polrok 2018**

Ing. Hudačková: prečítala plán kontrolnej činnosti na I. a II. polrok 2018.

Plán kontrolnej činnosti tvorí prílohu tejto zápisnice.

Pán starosta: máte k plánu nejaké doplňujúce úlohy a návrhy?

Bc. Gore : neviem, či to patrí k tomu, ale rád by som doplnil aj kontrolu výsledkov dochádzky žiakov v ZŠ. Aspoň raz polročne predkladať dochádzku žiakov ZŠ. ( vymeškané hodiny) Ak zistíme nejaký problém, tak terénne sociálne pracovníčky pošleme do rodín, kde bude tento problém a potom budeme môcť vyvodiť dôsledky voči rodičom týchto žiakov.

Pán starosta: ja by som bol radšej ak by sa táto kontrola robila štvrťročne a nie pol ročne.

Základná škola by nám mala hlásiť počet neospravedlnených hodín a automaticky by mali upovedomiť ÚPSVaR. ÚPSVaR rozhodnutím následne odoberá rodičom rodinné prídavky na dieťa, ktoré si neplní povinnú školskú dochádzku a obec sa stáva osobitným príjemcom.

Ak tieto neospravedlnené hodiny presiahnu 60 hodín a nie viac ako 100, tak obec rieši tento prípad ako priestupok ohrozovania mravnej výchovy v zmysle školského zákona. Pokiaľ presiahne 100 hodín, tak prípad rieši polícia ako podozrenie z trestného činu.

Ing. Hudačková: pridám si to do môjho kontrolného plánu na rok 2018.

**Obecné zastupiteľstvo schválilo návrh plánu kontrolnej činnosti na I. a II. polrok 2018.**

**Hlasovanie za toto uznesenie:**

**Hlasovali všetci za podľa prezenčnej listiny.**

**Bod č. 9 Rôzne**

Mgr. Tarbaj: zúčastnil som sa workshopu v Prešove 11.12. na pozvanie MPC v Prešove. Bol tam náš olympionik Matej Tóth, ktorý reprezentoval svoju športovú akadémiu pre MŠ a pre I. stupeň ZŠ. Jednu skupinu tvorí 5- 11 detí. Športová akadémia funguje vlastne ako krúžok alebo formou dotácie zo školského vzdelávacieho preukazu ako hodina telesnej výchovy. Aj napriek tomu, že je chodec, rozvíja aj všeobecné schopnosti detí. Majú svoju metodiku a svoje tematické plány. Pre MŠ je to robené 1 x týždenne a pre ZŠ 2 x do týždňa.

Do úvahy prichádza niekoľko možnosti financovania: buď formou dotácie alebo si to môže platiť rodič sám.

V MŠ je to 15 € na mesiac pre jedno dieťa 1x to týždňa a 24 € na mesiac pre jedno dieťa v ZŠ na prvom stupni 2 x do týždňa. Tak ako som spomínal, od nového roka by mali byť granty na tento projekt a to s podporou O2 alebo lekárni Dr. MAX, alebo môže časť zaplatiť obec a rodič už iba doplatí určitú časť alebo osloví nejakých sponzorov. Môžeme osloviť aj nejakých sponzorov z radu podnikateľov.

Tento projekt je stále na 10 mesiacov, ak by bol záujem, tak od nového školského roka by sme mohli začať s týmto projektom. Bližšie informácie si môžete pozrieť aj na web stránke akademiamatejatotha.sk.

Pán starosta: poprosím ťa aby si urobil prieskum záujmu v škole. A bude dobré, ak by sme urobili prieskum aj v MŠ.

**Informatívna správa zo záverov auditu účtovnej závierky r. 2016**

Ing. Hudačková: Ing. Baňacká robila audit účtovnej závierky za rok 2016 a konsolidovanej účtovnej závierky k 31.12. 2016 a vydala správu nezávislého audítora pre OZ.

Audit účtovnej závierky a konsolidovanej účtovnej závierky obce Michaľany, obsahuje súvahu k 31.12.2016, výkaz ziskov a strát za rok končiaci sa k uvedenému dátumu a poznámky, ktoré obsahujú súhrn významných účtovných zásad a metód.

Audit sa uskutočnil v súlade s Medzinárodnými audítorskými štandardmi. Súčasťou auditu je aj overenie dodržiavania povinností obce podľa požiadaviek zákona o rozpočtových pravidlách a v rozsahu, v ktorom zákon o rozpočtových pravidlách ukladá audítorovi toto overenie vykonať.

**V závere vyjadrila audítorka svoj názor k účtovnej závierke a konsolidovanej účtovnej závierke v nasledujúcom znení:**

„a) Podľa nášho názoru, priložená účtovná závierka poskytuje pravdivý a verný obraz finančnej situácie obce Michaľany k 31.12.2016 a výsledku jej hospodárenia za rok končiaci sa k uvedenému dátumu podľa zákona č. 431/2002 Z.z. o účtovníctve v znení neskorších predpisov.

b) Podľa nášho názoru, priložená konsolidovaná účtovná závierka poskytuje pravdivý a verný obraz konsolidovanej finančnej situácie konsolidovaného celku k 31.12.2016 a konsolidovaného výsledku hospodárenia za rok končiaci sa k uvedenému dátumu podľa zákona č. 431/2002 Z.z. o účtovníctve v znení neskorších predpisov“.

**Obecné zastupiteľstvo zobralo na vedomie správu nezávislého audítora o výsledkoch overenia účtovnej závierky k 31.12.2016 a konsolidovanej účtovnej závierky k 31.12.2016.**

**Hlasovanie za toto uznesenie:**

**Hlasovali všetci za podľa prezenčnej listiny.**

**Informácia zo stretnutia Rady školy pri Základnej škole**

Ing. Hudačková: 20.12. mala stretnutie Rada školy pri Základnej škole v Michaľanoch, tak by som vás v krátkosti chcela informovať o jej priebehu. Hlavným bodom bol návrh rozpočtu Základnej školy. Čo sa týka školskej jedálne a školského klubu, myslím si, že tam nie je čo riešiť, pretože oni sú s rozpočtom dosť na tesno, ale určite by mali financie postačovať na mzdy a na prevádzku. Ak by sa niečo vyskytlo počas roka, tak sa to bude riešiť priebežne. Tu sa dajú presúvať položky z miezd na prevádzku a z prevádzky na mzdy.

Čo sa týka prenesených kompetencií, ZŠ hospodári tak, že každý rok sa jej podarí niečo ušetriť. Tento rok to vychádza približne 30 000 € . 10 000 € potrebujú na doplatok energií a približne 20 000 € sme navrhli, aby sa na vonkajšom ihrisku urobili opravy a to asfaltové ihrisko, doskočisko, atletická dráha alebo vstupné prístupové cesty. Nakoniec sme sa dohodli, že jednu vstupnú prístupovú cestu urobí po chválení obecného rozpočtu obec a druhú vstupnú prístupovú cestu od OZD urobí ZŠ a urobia tiež úpravu terénu okolo telocvične. Na tomto sme sa zhodli a také bude aj odporúčanie rady školy pre OZ, ktoré bude na budúci týždeň.

Ak bude potrebné tak aj tu je možné presúvať financie z prevádzky na mzdy a naopak.

Pán starosta: Ďakujem Ing. Hudačkovej a rád by som sa aj ja k tomu vyjadril.

Som osobne rád, že predsedníčkou rady školy je Ing. Hudačková, pretože je zároveň aj hlavnou kontrolórkou. Pokiaľ sa má rada školy vyjadrovať a dávať stanoviská, tak je veľmi dobré, že je tam osoba, ktorá vie a rozumie všetkým položkám a vie, ako sa hovorí, čítať aj medzi riadkami a zároveň aj navrhnúť riešenia. Z radu poslancov OZ sme delegovali do rady školy dvoch poslancov a za nepedagogických pracovníkov je tam p. Orosová, ktorá je zároveň aj poslankyňou OZ. Som veľmi rád, že sú v rade školy a v konečnom dôsledku už nebudem sám, ktorý bude vyvíjať úsilie vo vzťahu k vedeniu školy, aby sa tam niečo urobilo.

Bc. Gore: ja by som sa tiež chcel k tomu vyjadriť. Chcel by som porovnať bývalú radu školy a túto. Bývalý predseda rady školy bol dobrý poslanec, ale ako predseda rady školy bol veľmi slabý. Tým pádom sme na rade školy nič neprejednávali a k ničomu sme sa nevyjadrovali. Posledné zasadnutie predchádzajúcej rady školy v októbri tohto roka a prvé zasadnutie novej rady školy boli aktívne a je vidieť, že rada školy môže naozaj škole pomôcť a radiť. Škola nie je iba o učiteľoch a deťoch, ale aj o rodičoch a o okolí.

Ja za seba musím povedať, že v poslednej dobe, keď som tam vystúpil s pripomienkou, resp. keď som chcel odkryť negatíva, mal som pocit, že som bol za nepriateľa školy. Škole treba venovať naozaj pozornosť.

**Bod č. 10 Záver**

Pán starosta poďakoval prítomným za účasť na obecnom zastupiteľstve.

Overovatelia zápisnice:

Mgr. Tarbaj ................................

Ing. Beca ................................